बोवनी के विवाद में दो पक्ष भिड़े, इलाज के दौरान एक की मौत
सिरोंज| सिरोंज थाना क्षेत्र के ग्राम महू में रविवार की देर रात में बोवनी को लेकर एक ही परिवार के दो पक्ष आपस में भिड़ गए। विवाद खूनी संघर्ष में बदल गया। दोनों पक्षों से धारदार हथियार चले। इस विवाद में एक युवक की मौत हो गई है।
थाना प्रभारी दिनेश प्रजापति ने बताया कि ग्राम महू निवासी गफूर खां, रमजानी और उसमा शमीन अपने खेत पर काम कर रहे थे। इस दौरान खेत में बोवनी को लेकर उनका विवाद हरमत के लड़के रसूल खां, अमजद खां व शमसुद्दीन खां से हो गया। विवाद में दोनों पक्षों के लोग घायल हुए। घायलों को राजीव गांधी स्मृति अस्पताल में भर्ती किया गया। यहां से गफूर, रमजानी तथा शमसुद्दीन को गंभीर हालत में भोपाल रेफर किया गया था।
इलाज के दौरान सोमवार को गफूर की मौत हो गई है। थाना प्रभारी ने बताया कि मामले की शिकायत दोनों पक्षों ने दर्ज कराई है। मामले की जांच कर कार्रवाई की जा रही है।
hin_Deva hin_Deva hin_Deva hin_Deva